**21-րդ շաբաթ**

**Ամսաթիվ՝ —————————**

**Կրթական հարթակ՝ 6-րդ**

**ՈՒսուցիչ՝** —————————————————

**Դասագիրք՝ «Մայրենի 5», Դավիթ Գյուրջինյան**

**Նախորդ դասի կրկնություն**

**Բառագիտություն**

**Վերհիշել հետևյալ բառերի նշանակությունները՝**

* + - * *Բաճկոն ——————————————*
			* *Խուրձ ——————————————*
			* *Բռունցք ——————————————*
			* *Դերձակ ——————————————*
			* *Կածան ——————————————*

**Վերհիշել հետևյալ բառերի հոմանիշները՝**

* + - * *Դերձան ——————————————*
			* *Սար ——————————————*
			* *Հանկարծ ——————————————*
			* *Չքնաղ ——————————————*
			* *Անուրջ ——————————————*

**Վերհիշել հետևյալ բառերի հականիշները՝**

* + - * *Նեղ ——————————————*
			* *Քաղցած ——————————————*
			* *Հին ——————————————*
			* *Թրջվել ——————————————*
			* *Աջ ——————————————*

**Նոր դաս**

1. **Աշխատանքային տետրում արտագրիր և սովորիր հետ հետևյալ բառերի բացատրությունները․**
	* + - *Պանդուխտ – թափառական, անտուն մարդ*
			- *Խորհրդավոր – անսովոր, տարօրինակ*
			- *Խրատ - խորհուրդ*
			- *Ջրհոր – գետնի մեջ փորած խորը փոս՝ որի տակից ջուր են հանում*
			- *Երդիկ – գյուղական տան կտուրին կլոր անցք՝ լույսի և թթվածնի համար։*
2. **Աշխատանքային տետրում արտագրիր և սովորիր հետևյալ բառերի հոմանիշները․**
	* + - *Հատակ – գետին*
			- *Սուզվել – ընկղմվել*
			- *Հագենալ – կշտանալ*
			- *Հանկարծ – անսպասելի*
			- *Նախքան – մինչև*
3. **Աշխատանքային տետրում արտագրիր և սովորիր հետ հետևյալ բառերի հականիշները․**
	* + - *ծույլ - աշխատասեր*
			- *իմաստուն - անխելք*
			- *օգտակար - անօգուտ*
			- *երկար - կարճ*
			- *վշտանալ – ուրախանալ*

***Քերականություն-***Բաղաձայնների ուղղագրությունը և ուղղախոսությունը **–** **Ղ-Խ** /էջ 92/։

* **Ղ**-ի և **Խ**-ի ուղղագրության առանձին կանոններ չկան, հարկավոր է ուղղակի հիշել մի շարք բառերի գրության ճիշտ ձևերը։
* Աղտ (կեղտ) – ախտ (հիվանդություն)
* Ուղտ (սապատավոր կենդանի) – ուխտ (երդում, դաշինք)
* Բաղաձայնից առաջ **խ** է արտասանվում, բայց **ղ** է գրվում հետևյալ բառերում՝

*Աղբյուր, Աղթամար (կղզի), աղջիկ, աղքատ, բողկ, գաղթել, դաղձ, դեղձ, դեղձանիկ, եղբայր, թուղթ, զեղչ, խեղդել, կեղտ, կողպեք, կողք, հաղթանակ, հաղթել, ճեղք, մաղթել, մեղք, շաղկապ, շղթա, ողբ, պղտոր, փեղկ, փողք, քաղցր, սանդուղք, սեղմել։*

* Մյուս դեպքերում բաղաձայնից առաջ լսվող **խ** հնչյունը գրվում է **խ** տառով։ Օրինակ՝ բախտ, դրախտ, զմրուխտ և այլն։

**Պատասխանել հետևյալ հարցերին՝**

* Որո՞նք են ***Ղ-Խ*** բաղաձայնների ուղղագրության և ուղղախոսության առանձնահատկությունները։

**Հանձնարարություններ - Կատարել էջ 93-ի վարժություն 1։**

***Մշակույթ - Վիլյամ Սարոյան (1908 - 1981)***

***«Թեև գրում եմ անգլերեն և ծնունդով ամերիկացի եմ, բայց ես ինձ համարում եմ հայ գրող: Լեզուն, որով գրում եմ, անգլերենն է, միջավայրը, որ նկարագրում եմ, ամերիկյան է, իսկ ոգին, որ ինձ մղում է գրելու, հայկական է: Ուրեմն ես հայ գրող եմ և պատկանում եմ հայ գրողների ընտանիքին»:***

Վիլյամ Սարոյանը ծնվել է Արևմտյան Հայաստանի Բիթլիս (Բաղեշ) քաղաքից Ֆրեզնո գաղթած հայի ընտանիքում: 4 տարեկանում զրկվել է հորից, որոշ ժամանակ ապրել է որբանոցում: Այնուհետև մայրը որդուն հանել է որբանոցից, կրթության տվել: Ընտանիքի հոգսն ստիպել է պատանուն թողնել դպրոցը և փողոցներում լրագիր վաճառել:

Աշխատանքը, սակայն, նրան չի խանգարել զբաղվելու ընթերցանությամբ, նաև ստեղծագործել է. գրել է փոքրիկ պատմվածքներ:

1939 թ-ին «Կյանքիդ ժամանակը» պիեսի համար Սարոյանն արժանացել է Նյու Յորքի քննադատների և Պուլիցերյան մրցանակների, բայց հրաժարվել է մրցանակ տասը հազար դոլարից՝ պատճառաբանելով, որ պետությունը չպիտի խառնվի գրականության գործերին:

Սարոյանի հերոսներից շատերը հայեր են, որոնք ներկայացնում են հայկական միջավայրը՝ ազգային սովորույթներով ու բարքերով, հայրենիքի պատմական հիշողությամբ։ Հատկապես մանուկների ու պատանիների տպավորիչ կերպարները համաշխարհային գրականություն են մտել որպես հոգու մաքրության և անկեղծության խորհրդանիշներ:

Վիլյամ Սարոյանը երազանքներով ու խոհերով, ողջ էությամբ կապված էր Հայաստանին, հայ ժողովրդին: Մահից առաջ կտակել է, որ իր աճյունի մի մասը թաղվի հայրենի հողում: Սարոյանի անունով Երևանում կոչել են փողոց, դպրոց և համալսարան, կանգնեցվել է հուշարձանը: 2008 թ-ին գրողի ծննդյան 100-ամյակի առթիվ ՀՀ-ում հայտարարվել էր «Սարոյանական տարի»:

**Հարցեր և առաջադրանքներ**

1. Որտե՞ղ և ինչպե՞ս է մեծացել Վիլյամ Սարոյանը։
2. Ի՞նչ մրցանակների է արժանացել նա և ի՞նչ կարծիք ուներ գրականության մասին:
3. Ի՞նչն է եղել Սարոյանի ստեղծագործության հիմնական թեման։
4. Հայ ժողովուրդն ինչպե՞ս է պատվում Վիլյամ Սարոյանին։

**Տնային հանձնարարություններ**

**Գրականություն** - **Վիլյամ Սարոյան «Երեք խորհուրդ» /էջ 87/**

* Վարժ կարդա հեքիաթը և քո բառերով վերարտադիրի այն։
* Ի՞նչ կարծիք ունես իմաստունի խորհուրդների մասին։ Արժե՞ր դրանց համար ոսկիները ծախսել։
* Խորհուրդներից ո՞րն ամենից շատ հավանեցիր։ Կօգտագործե՞ս արդյաք դրանք քո առօրյայում։
* Ի՞նչ փոփոխություններ են տեղի ունենում հեքիաթի հերոսների կյանքում 18 տարիների ընթացքում։
* Ո՞րն է քո կյանքում ստացած լավագույն խորհուրդը և ումի՞ց ես լսել այն։

**Քերականություն և բառագիտություն**

* **Բաղաձայնների ուղղագրությունը և ուղղախոսությունը – *Ղ-Խ* (էջ 92)**
* Սովորել աշխատանքային փաթեթում ներառված՝ ***Ղ-Խ*** բաղաձայնների ուղղագրությանը նվիրված դասանյութը, կարողանալ բացատրել և բերել օրինակներ։
* Կատարել աշխատանքային փաթեթի հանձնարարությունները։

**Մշակույթ – *Վիլյամ Սարոյան***

Սահուն կարդալ աշխատանքային փաթեթում ներառված դասանյութը։ Պատասխանել նյութին վերաբերյալ հարցերին։